b"\n_START_ARTICLE_\nObokan most in lo\xc4\x8dni most\n_START_SECTION_\nZgodovina\n_START_PARAGRAPH_\nPrve loke so gradili v Mezopotamiji pred ve\xc4\x8d kot \xc5\xa1tirimi tiso\xc4\x8dletji, a so jih uporabljali le ob\xc4\x8dasno, ve\xc4\x8dinoma za podzemne strukture._NEWLINE_Verjetno najstarej\xc5\xa1i obstoje\xc4\x8di obokan most je most Arkadiko v Mikenah v Gr\xc4\x8diji iz okoli 1300 pr. n. \xc5\xa1t., kamnit nepravi obok, ki ga lokalno prebivalstvo \xc5\xa1e vedno uporablja.  Dobro ohranjen helenisti\xc4\x8den most Eleutherna ima trikotni nepravi lok.  Iz 4. stoletja pred na\xc5\xa1im \xc5\xa1tetjem je brv za pe\xc5\xa1ce v mestu Rodos, ki temelji na zgodnjem voussoir loku. _NEWLINE_\xc4\x8ceprav so prave loke poznali \xc5\xbee Etru\xc5\xa1\xc4\x8dani in stari Grki, so bili Rimljani - kot pri oboku in kupoli \xe2\x80\x93 prvi, ki so v celoti uresni\xc4\x8dili potencial loka pri gradnji mostov.  Seznam rimskih mostov, ki ga je zbral in\xc5\xbeenir Colin O'Connor obsega 330 rimskih kamnitih mostov za promet, 34 rimskih lesenih mostov in 54 rimskih akvaduktov, velik del \xc5\xa1e vedno stoji in se celo uporabljajo za prevoz vozil.  Bolj popoln pregled je izdelal italijanski u\xc4\x8denjak Vittorio Galliazzo, ki je na\xc5\xa1el 931 rimskih mostov, ve\xc4\x8dinoma iz kamna, v kar 26 razli\xc4\x8dnih dr\xc5\xbeavah (vklju\xc4\x8dno z nekdanjo Jugoslavijo). _NEWLINE_Rimski lo\xc4\x8dni mostovi so bili obi\xc4\x8dajno polkro\xc5\xbeni, so pa \xc5\xa1tevilni tudi mostovi s segmentnim lokom (kot most Alcon\xc3\xa9tar), kjer je lok manj\xc5\xa1i kot polkrog.  Prednosti mostov s segmentnim lokom so, da je dovoljena le koli\xc4\x8dina poplavne vode, ki jo ta lahko prepu\xc5\xa1\xc4\x8da in s tem prepre\xc4\x8di  poru\xc5\xa1itev med poplavami, most sam pa je bolj lahek.  Ve\xc4\x8dina rimskih mostov ima primarni lok s klinastim kamnom (voussoirs) v enaki velikosti in obliki. Rimljani so zgradili tako objekte s posameznim razponom in dolge objekte z ve\xc4\x8d loki, kot sta akvadukta Pont du Gard ali Segovia. Njihovi mostovi od zgodnjega \xc4\x8dasa dalje imajo poplavne odprtine v stebrih, npr. Pons Fabricius v Rimu (62 pr. n. \xc5\xa1t.), ki je med najstarej\xc5\xa1imi velikimi mostovi, ki \xc5\xa1e vedno stoji._NEWLINE_Rimski in\xc5\xbeenirji so bili prvi in do industrijske revolucije edini graditelji mostov iz betona, ki se je imenoval Opus caementicium. Zunaj je obi\xc4\x8dajno prekrit z opeko ali klesanim kamnom, kot most Alcantara._NEWLINE_Rimljani so uvedli tudi mostove s segmentnim lokom. 330 m dolg most Limyra v jugozahodni Tur\xc4\x8diji ima 26 segmentnih lokov s povpre\xc4\x8dnim razmerjem razpon-do-vi\xc5\xa1ina 5,3: 1,  ki daje mostu nenavadno vodoravno krivuljo neprekosljivo \xc5\xbee ve\xc4\x8d kot tiso\xc4\x8dletje. Trajanov most \xc4\x8dez Donavo je imel pali\xc4\x8dne lesene segmentne loke (ki so stali na 40 m visokih betonskih stebrih). To naj bi bil najdalj\xc5\xa1i lo\xc4\x8dni most za tiso\xc4\x8d let, tako v smislu celotne dol\xc5\xbeine kot posameznega razpona, medtem ko je najdalj\xc5\xa1i rimski most dolg 755 m Puente Romano v M\xc3\xa9ridi in je \xc5\xa1e vedno v obratovanju. Rimski Karamagara most v Kapadokiji morda predstavlja najstarej\xc5\xa1i ohranjen most z za\xc5\xa1iljenim lokom. _NEWLINE_V srednjeve\xc5\xa1ki Evropi so graditelji mostov izbolj\xc5\xa1ali rimske strukture s pomo\xc4\x8djo o\xc5\xbejih stebrov, tanj\xc5\xa1ih sod\xc4\x8dkastih lokov in ni\xc5\xbejega razmerja razpon-vi\xc5\xa1ina. Gotski \xc5\xa1iljasti loki so tudi zmanj\xc5\xa1ali stranske pritiske in razponi so se lahko pove\xc4\x8dali, kot na primer z ekscentri\xc4\x8dnim Pont del Diable (1282) v Kataloniji._NEWLINE_V 14. stoletju so mostovi dosegli nove vi\xc5\xa1ine. Razpon 40 m, ki prej v zgodovini gradnje zidanega loka ni bil mogo\xc4\x8d, so zdaj dosegli v krajih, tako raznolikih kot v \xc5\xa0paniji ( Most San Martin), Italiji (most Castelvecchio v Veroni) in v Franciji (Pont du Diable (C\xc3\xa9ret) in Pont Grand) in z loki razli\xc4\x8dnih vrst, kot so polkro\xc5\xbeni, za\xc5\xa1iljeni in segmentnih loki. Most pri Trezzo Sull'Adda, uni\xc4\x8den v 15. stoletju, je imel celo razpon 72 m, ki ni bil prese\xc5\xbeen do 1796  _NEWLINE_Najve\xc4\x8dja razpona lo\xc4\x8dnih kamnitih mostov in mostov iz nearmiranega betona sta bila dose\xc5\xbeena na kamnitem \xc5\xbeelezni\xc5\xa1kem mostu \xc4\x8dez So\xc4\x8do v Solkanu, Slovenija (85 m), zgrajenem v letih 1900-1910 in na cestnem mostu v Plauenu \xc4\x8dez dolino Syratal v Nem\xc4\x8diji (90 m), ki ima lok iz nearmiranega betona._NEWLINE_Konstrukcije, kot so priznani firen\xc5\xa1ki segmentni lok mostu Ponte Vecchio (1345), so kombinacija in\xc5\xbeeniringa (razmerje razpon/vi\xc5\xa1ina preko 5,3 do 1) in estetske privla\xc4\x8dnosti. Trije elegantni oboki renesan\xc4\x8dnega Ponte Santa Trinita (1569) predstavljajo na svetu najstarej\xc5\xa1i elipti\xc4\x8dni lo\xc4\x8dni most. Tako nizka struktura  je potrebovala masivne opornike, ki, kot na bene\xc5\xa1kem mostu Rialto in Fleischbr\xc3\xbccke v Nurembergu (razmerje razpon/vi\xc5\xa1ina 6,4: 1) zahtevajo na tiso\xc4\x8de lesenih kolov, delno zabitih po\xc5\xa1evno za u\xc4\x8dinkovitej\xc5\xa1e prepre\xc4\x8devanje stranskih pritiskov._NEWLINE_Na Kitajskem je najstarej\xc5\xa1i obstoje\xc4\x8di lo\xc4\x8dni most Zhaozhou iz leta 605, ki v kombinaciji z zelo nizkim razmerjem razpon/vi\xc5\xa1ina 5,2: 1 in z uporabo lo\xc4\x8dnih spandril (podprt z \xc5\xbeeleznimi nosilci). Most Zhaozhou, z dol\xc5\xbeino 51 m in razponom 37 m je prvi\xc4\x8d na svetu most v celoti kamnit s spandrilami in segmentnim lokom, ki omogo\xc4\x8da ve\xc4\x8dji prehod v primeru poplavne vode.  Mostovi perforirani s spandrilami stojijo po vsem svetu, kot na primer na Kitajskem (Anji most, 7. stoletje), v Gr\xc4\x8diji (most Arta, 17. stoletje) in v Walesu (most Cenarth, 18. stoletje)._NEWLINE_V novej\xc5\xa1em \xc4\x8dasu so nekateri gradbeni in\xc5\xbeenirji \xc5\xa1e vedno gradili kamnite in ope\xc4\x8dne loke, vklju\xc4\x8dno Thomas Telford, Isambard Kingdom Brunel in John Rennie. Klju\xc4\x8dni pionir je bil Jean-Rodolphe Perronet, ki je uporabljal veliko o\xc5\xbeje stebre, popravljene metode izra\xc4\x8duna in izjemno nizka razmerja razpetina/vi\xc5\xa1ina. Pri gradnji lo\xc4\x8dnih mostov so uporabljali razli\xc4\x8dne materiale, kot so lito \xc5\xbeelezo, jeklo in beton._NEWLINE_Sodobni lo\xc4\x8dni mostovi se gradijo iz armiranega betona, jekla in s sovpre\xc5\xbenim prerezom za razpone od 50 do 500 m, nadlo\xc4\x8dne konstrukcije pa iz armiranega  in prednapetega betona ali sovpre\xc5\xbene konstrukcije. Lo\xc4\x8dni mostovi so zelo primerni za premo\xc5\xa1\xc4\x8danje globokih dolin in v skalnatem terenu.\n_START_SECTION_\nPreprosti lo\xc4\x8dni mostovi\n_START_PARAGRAPH_\nKamen, opeka in drugi tak\xc5\xa1ni materiali so mo\xc4\x8dni na pritisk in le nekoliko na strig, slabo pa prena\xc5\xa1ajo nateg. Zato so zidani lo\xc4\x8dni mostovi namenjeni za konstrukcije, ki so, kolikor je mogo\xc4\x8de pod tlakom. Vsak lok je zgrajen nad za\xc4\x8dasnim podpornim odrom oziroma opa\xc5\xbeem. V prvih tla\xc4\x8dnih lo\xc4\x8dnih mostovih je temeljni kamen v sredini mostu nosil te\xc5\xbeo preostalega mostu. Ve\xc4\x8d te\xc5\xbee dane na most, mo\xc4\x8dnej\xc5\xa1a je postala struktura. Zidani lo\xc4\x8dni mostovi so bili nad obokom napolnjeni z raznim materialom (tudi ru\xc5\xa1evinami), da so pove\xc4\x8dali to mrtvo te\xc5\xbeo na mostu in prepre\xc4\x8dili napetosti, ki se pojavljajo v obro\xc4\x8du loka. Drugi materiali, ki so bili uporabljeni za gradnjo tovrstnih mostov je bila opeka in nearmirani beton. Za lice so uporabljali zidarsko klesane kamne da so zmanj\xc5\xa1ali stri\xc5\xbene sile. Kjer so uporabljali naklju\xc4\x8dne, nerazrezane kamne, so jih skupaj zvezali z malto in \xc5\xa1ele nato odstranili oder/opa\xc5\xbe._NEWLINE_Tradicionalni zidani loki so trpe\xc5\xbeni. Glede na sodobne alternative so ti mostovi zelo te\xc5\xbeki in zahtevajo obse\xc5\xbene temelje. So tudi dragi, kjer so stro\xc5\xa1ki dela visoki.\n_START_SECTION_\nKamniti obokani mostovi\n_START_PARAGRAPH_\nRazlikujemo kamnite mostove z eno odprtino in temeljema, vpetima v skalno podlago in kamnite mostove z ve\xc4\x8d enakimi ali razli\xc4\x8dnimi odprtinami. Ker v preteklosti niso poznali globokega temeljenja, so bili od vode izpodjedeni temelji najpogostej\xc5\xa1i vzrok po\xc5\xa1kodbam in poru\xc5\xa1itvam.\n_START_SECTION_\nNepravi obok\n_START_PARAGRAPH_\nMost iz nepravega oboka je zidan ali kamnit most, kjer je vsaka vi\xc5\xa1ja vrsta kamna nekoliko konzolno pomaknjena navznoter od predhodne vrste. Nazob\xc4\x8dan rob, ki lahko nastane, se lahko obre\xc5\xbee, da lok dobi zaobljeno obliko. Nepravi obok ne proizvaja pritiska na dnu loka, zato se ne \xc5\xa1teje za pravi lok. Zato je tudi zelo stabilen. Pomanjkljivost je, da ta vrsta loka ni primerna za velike razpone.\n_START_SECTION_\nAkvadukti in viadukti na kanalih\n_START_PARAGRAPH_\nNa nekaterih mestih je potrebno premostiti veliko vrzel na razmeroma visoki vi\xc5\xa1ini, kot ko mora dolino premostiti kanal ali vodovod. Namesto izgradnje zelo velikega loka ali zelo visokih podpornih stebrov (te\xc5\xbeko uporabljati kamen), se zgradi serija lo\xc4\x8dnih struktur druga na vrhu druge, s \xc5\xa1ir\xc5\xa1imi podporami na dnu. Rimski in\xc5\xbeenirji so razvili zasnovo in izdelali zelo imenitne strukture in uporabljali samo enostavne materiale, opremo in matematiko. Ta tip se \xc5\xa1e vedno uporablja pri izgradnji kanalskih viaduktov in cest, saj ima prijetno in okolju prijazno obliko.\n_START_SECTION_\nLo\xc4\x8dni most z nadlo\xc4\x8dno konstrukcijo\n_START_PARAGRAPH_\nTa vrsta mostu je sestavljena iz loka in nadlo\xc4\x8dne konstrukcije. Obmo\xc4\x8dje med lokom in krovom je znano kot spandrila. \xc4\x8ce je spandrila zaprta, kar je obi\xc4\x8dajno pri zidanem ali kamnitem mostu, se most imenuje lo\xc4\x8dni most z zaprtim spandrilom. \xc4\x8ce je krov podprt z vertikalnimi stebri, ki se dvigajo iz loka, se most imenuje lo\xc4\x8dni most z odprtim spandrilom. Primer je most Alexander Hamilton \xc4\x8dez reko Harlem v New Yorku ali Kr\xc5\xa1ki most na otok Krk, Hrva\xc5\xa1ka. _NEWLINE_\xc4\x8ce lok podpira krov samo na vrhu loka, se most imenuje integralna lo\xc4\x8dna konstrukcija (primer viadukt Radlje, Radlje ob Dravi, Slovenija)._NEWLINE_Nadlo\xc4\x8dna konstrukcija in lok le\xc5\xbeita nad krovom vozi\xc5\xa1\xc4\x8dne konstrukcije. Osrednji del krova podpira lok preko obe\xc5\xa1alnih kablov ali veznih palic. Konca mostu sta lahko podprta od spodaj. Vsak del podprt z lokom spodaj ima lahko spandrile, ki so zaprte ali odprte._NEWLINE_Sydneyjski pristani\xc5\xa1ki most je lo\xc4\x8dni most, pri katerem je lok nad vozi\xc5\xa1\xc4\x8dno konstrukcijo._NEWLINE_._NEWLINE_Znan tudi kot tetivni lok; nadlo\xc4\x8dna konstrukcija in lok sta pribli\xc5\xbeno na tretjini razpona loka zdru\xc5\xbeena v konstruktivno in vizualno celoto. Krov je glede na lego v loku delno obe\xc5\xa1en delno podprt."